Jørpeland

Jørpeland er en by og administrasjonssenter i Strand kommune i Rogaland. Byen er et viktig handels- og servicesentrum for det sørlige Ryfylke. Det bor  innbyggere på Jørpeland per 1. januar . Jørpeland har hatt bystatus siden 1. april 1998.

Byen har lange tradisjoner som industristed. Det startet med møbelproduksjon på 1880-tallet. Virkelig stor vekst fikk stedet først da stålverket Stavanger Electro Staalverk A/S ble etablert i 1910.

 Kultur og fritid 
Jørpeland har turistkontor, vinmonopol, kulturbygg med kino, småbåthavn med strandpromenade, ulike spisesteder samt golfbane og campingplass.

 Kulturhuset Jørpelands Brug 
Innerst i Vågen i Jørpeland ligger Jørpelands Brug, et bygg fra 1891 som er Jørpelands eldste industribygg. Opprinnelig huset bygningen en møbel- og trevarefabrikk. I dag fungerer stedet som «de frivillige organisasjoners hus». Strand og Jørpeland Speidergruppe, Strand og Forsand turlag og Strand Veteranforening har tilholdssted her i dag. Bygget ble renovert i perioden 2018–2020 gjennom en omfattende dugnad.

 Turområder 
Fjellsholmen og Jørpelandsholmen ligger sør utenfor byen, og badeplassen Barkavika ligger rett vest for byen. På Jørpelandsholmen er det opparbeidet tursti. Det er bygd bro over fra fastlandet. Vest for Jørpelandsholmen ligger Klungholmen.

 Skulpturen «Solspeilet» 
På Klungholmen finner man Solspeilet, et kunstverk i rustfritt stål som skal gjengi solens gang over himmelhvelvingen. Kunstverket er laget av Stian Heimlund Skjæveland og ble avduket i 2016; det er 8 meter høgt og rager 14 meter over havet. Solspeilet er dekorert med historiske symboler, runer og ornamenter fra blant annet Osebergskipet.

 Strandadagene 
Festivalen Strandadagene blir arrangert hvert år, som regel i juni. Festivalen er familievennlig; blant annet etableres det temporære is- og leketøyskiosker i sentrum og arrangeres aktiviteter for de minste barna.

 Idrett 
Jørpeland stadion er ett av kommunens to idrettsanlegg. Anlegget består av fire fotballbaner, hvorav tre er kunstgress og én naturgress. I tillegg er det friidrettsfasiliteter på anlegget, som ble oppgradert med kunststoffdekke i 2022. Byens lokale fotballag Staal Jørpeland spilte i 3. divisjon sammenhengende i 23 år, frem til 2021-sesongen da klubben rykket opp i 2. divisjon og norsk toppfotball.

Jørpeland har også en nihulls golfbane, frisbeegolfbane på Jørpelandsholmen, idrettshallen Strandahallen, svømmebasseng samt flere fotball- og basketballbaner. I 2021 ble også Jørpeland Flerbrukshall ferdigstilt. Bygget er tilknyttet Strandahallen med ei gangbro, og rommer to håndballbaner, kampsportsenter, buldrerom, rom for e-sport og kafeteria.

Transport
Jørpeland har godt samband til Solbakk med buss videre gjennom Ryfylketunnelen (Ryfast) til Stavanger. Det er og bussavganger til Preikestolen fjellstue.

Fjell
 Heiahornet (774 moh.)
 Hamrane (401 moh.)
 Langaberg (455 moh.)
 Gramsfjellet (505 moh.)
 Krokarfjellet (466 moh.)
 Førlandsåsen (520 moh.)
 Tunglandsfjellet (388 moh.)
 Barkafjellet (419 moh.)
 Øykjafjellet (492 moh.)

 Referanser 

Eksterne lenker
 Jørpeland - Store norske leksikon  
 Jørpeland - Fjord Norge
 Preikestolen

Kategori:Byer i Rogaland
Kategori:Tettsteder i Rogaland
Kategori:Bosetninger i Strand